Odluka suca Trgovačkog suda u Zagrebu Mislava Kolakušića da zaustavi predstečajnu nagodbu Dalekovoda mogla bi, ako se za njom povuku i drugi suci, biti odgovorna za val stečajeva i otkaza. Naime sudac je poslao na ocjenu ustavnosti Ustavnom sudu Zakon o financijskom poslovanju i predstečajnoj nagodbi, glavnu polugu ministra Slavka Linića u borbi protiv nelikvidnosti jer ga u jednom dijelu drži neustavnim. Riječ je o članku 66. zakona kojim se nalaže da sud mora donijeti odluku u roku od 15 dana, ali navodno i o odredbi o linearnom otpisivanju potraživanja vjerovnicima. Tako se ročište koje je trebalo biti formalnost, odnosno amenovanje dogovora vjerovnika i dužnika o dugovima od 1,57 milijarde kuna, pretvorilo u bitku na relaciji Trgovački sud- Ministarstvo financija koje bi moglo preko 4900 tvrtki poslati u stečaj, a 40-tak tisuća ljudi ostaviti bez posla.

- Zgrožen sam ovime što je napravio taj sudac. To je napravio da može ići na godišnji odmor. Vjerovnici sjede na ročištima, u Ministarstvu radi preko 500 ljudi na ovom poslu, potrošili smo ogromne novce i svima je stalo da se nagodbe čim prije završe osim sucu kojem je ljepše 15 godina voditi stečaj, trošiti novce i neodlučivati - kazao je Linić naglašavajući da je odluka suca pokazatelj pravne nesigurnosti u državi. Nada se da se ostali suci neće povesti za odlukom Kolakušića i da će potvrđivati predstečajne nagodbe. Ipak ako još jedan sudac odluči otkazati ročište, onda će, kaže, obustaviti sve postupke, što bi značilo val stečajeva.

- Nije tragedija što smo potrošili novac već što ćemo svim tim tvrtkama opet otvoriti blokade. Očito da sucu nije stalo da se dužnik i vjerovnik nagode. Morat će objasniti Hrvatskoj zašto je toliko štete napravio - poručio je Linić. Dakle, ako još nekoliko sudaca odbije sazvati ročište, Porezna Uprava ponovno će blokirati preko 4900 tvrtki koje čiji su dugovi teži od 43 milijarde kuna. To bi bio poraz Linićeva nastojanja da restrukturira gospodarstvo i smanji nelikvidnost. Iako sama odluka automatski ne znači zaustavljanje procesa za ostale tvrtke koje čekaju ročište na sudu, postoji bojazan da bi se i drugi suci mogli povesti za mišljenjem Kolakušića tim više što velik dio pravnika od početka nije bio zadovoljan donesenim zakonom, a i na sudu u Zagrebu zasad još nije potvrđena nijedna predstečajna nagodba.

Nije tajna ni da su suci bili ljutiti kad je zakon donesen jer, za razliku od drugih zemalja gdje glavnu riječu predstečajnim nagodbama vodi sud, kod nas je zamišljeno da oni budu samo tijelo koje će potvrditi nešto što je već odlučeno. Kod nas je zamišljeno da nagodbu odobravaju Ministarstvo financija i Fina, Ministarstvo je i vjerovnik, a istodobno vodi cijeli proces kroz nagodbeno vijeće. Zato postoje i sumnje da je ovakva sučeva odluka na neki način i mala osveta vlasti, odnosno Ministarstvu financija koje je imalo najveću ulogu u tim procesima. Vjeruju to i u ministarstvu u kojem kažu da se nije slučajno 'slomilo' na Dalekovodu koji je kao velika tvrtka odabran za primjer moći suda.

Izjednačeni veliki i mali

U sudskim krugovima žale se i na odredbu o linearnim otpisima dugova. Nije u redu da velika kompanija i mali obrtnik imaju isti otpis potraživanja, a da se pritom nije, primjerice, provjerilo ni je li netko u sustavu PDV-a ili ne, kad ga plaća... – kaže nam jedan pravnik blizak slučaju.

Međutim prve informacije iz sudskih krugova su kontradiktorne jer izvor blizak sudu uvjerava da se ostali suci neće povesti za odlukom kolege Kolakušića i da se ne radi o pobuni sudstva protiv Linićeva zakona.

- Struka je trebala reagirati ranije. Sada se treba osmisliti alternativa i svi u tome moramo pomoći ministru Liniću. Ne bi trebalo potpuno zaustaviti predstečajne nagodbe, već eventualno izmjeniti dijelove zakona, ako se pokažu neustavnima- kazao je Davor Majetić, direktor Hrvatske udruge poslodavaca.

Na nogama su i sindikati, jer su predstečajne nagodbe jedina šansa da se spase radna mjesta. - Ovo je suludo. Očigledno se to odlučilo na poticaj Trgovačkog suda, jer smo i mi u sindikatu uvidjeli da je najveći problem dočekati odluku suda. Tako je bilo dok su vodili stečajeve koji su trajali godinama, a tako je i sada. To je njihov odgovor ministru Liniću jer im je uzeo stečajeve koji su bili masna kost – jasan je Ivan Tomac predsjednik sindikata energetike, kemije i nemetala u kojem su radnici Dina-Diokija i Nexe Grupe.

I dok se lomi na relaciji sudstvo - ministarstvo, u Dalekovodu se odvija drama. Boje se za poslove u inozemstvu vrijedne stotine milijuna kuna, a ne znaju ni kako će stranim partnerima objasniti što se dogodilo.

– Nadali smo se da ćemo napokon privesti kraju višemjesečne napore oko zaključenja ovog postupka. Dalekovod će poduzeti sve pravne korake koji su nam na raspolaganju – poručuje Uprava društva.

Na odluku suca Kolakušića ne mogu se žaliti, ali neslužbeno doznajemo da će se pozivati na pristranost suca, koji je u jednom od rješenja i napisao da ‘ima puno materijala za čitati’ . Napominju da je spis na rješavanju na Trgovačkom sudu od 26. travnja, što znači da je Kolakušić imao tri mjeseca proučiti materijal ispisan na 15.000 stranica.

>>Linić o sucu: Sada jadnik neće raditi da bi išao na odmor!

Što sad? Jesu li upitni procesi z Što sad? Jesu li upitni procesi za Magmu, Optimu, Nexe... Predsjednik uprave Magme Goranko Fižulić poručuje da je dokumentacija za predstečajnu nagodbu njegove tvrtke na Sud predana prošli tjedan. – Sad čekamo da se predstečajna nagodba potvrdi u zakonskom roku od 15 dana – kaže Fižulić. Ne sumnja da će se proces zaustaviti zbog odluke suca u slučaju Dalekovoda. A osim njega u brizi bi mogle biti i ostale tvrtke koje čekaju oporavak poslovanja nakon nagodbe između uprava i vjerovnika, kao što je i Optima. Ovaj tjedan vjerovnici bi trebali potvrditi plan restrukturiranja Nexe grupe, nakon čega isto slijedi potvrda suda. U Zagrebu zasad nije održano nijedno ročište na kojem bi se potvrdila predstečajna nagodba, a na čekanju je 147 tvrtki. Sudovi u drugim gradovima manje su zatrpani, a nedavno je Sud u Varaždinu potvrdio predstečajnu nagodbu za Varteks. (lk)